STEP-koulutuksen JÄRJESTYSSÄÄNNÖT

# STEP-koulutus

Nämä järjestyssäännöt koskevat kaikkia STEP-koulutuksen kampuksia ja toimipaikkoja (toimipisteitä). Opetustilalla tarkoitetaan näissä säännöissä paikkaa tai tilaa, jossa opiskelija työskentelee hankkiakseen opetussuunnitelman mukaista osaamista, tietoa tai taitoja opetushenkilöstön välittömässä tai välillisessä ohjauksessa.

# 1 Järjestyssääntöjen tarkoitus ja soveltamisalue

Järjestyssäännöillä edistetään oppilaitoksemme sisäistä järjestystä, opiskelun esteetöntä sujumista sekä työ- ja oppimisympäristön turvallisuutta ja viihtyisyyttä. Sääntöjen tavoitteena on luoda edellytyksiä ja tukea kasvatuksellisten ja koulutuksellisten tavoitteiden saavuttamista.

Järjestyssäännöt ohjaavat jokaista *Kirkkopalvelujen ja* STEP-koulutuksen yhteisön jäsentä vastuuseen päivittäisestä työskentelystä ja valmentavat opiskelijoita työelämän ja tulevaisuuden tarpeisiin.

Keskeisenä periaatteena ovat arvomme usko, toivo ja rakkaus sekä ihmistä arvostava, aktiivinen, myönteinen ja vastuullinen käyttäytyminen sekä terveellisten elämäntapojen edistäminen.

STEP-koulutuksen järjestyssäännöt pohjautuvat eri koulumuotojen lainsäädäntöön[[1]](#footnote-1)

Järjestyssääntöjä noudatetaan kaikissa opiskelutilanteissa ja niihin välittömästi liittyvissä yhteyksissä.

Järjestyssääntöjä tulee noudattaa opiskeluaikana oppilaitoksen kaikissa ulko- ja sisätiloissa. Järjestyssäännöt ovat voimassa myös työpaikoilla järjestettävässä koulutuksessa sekä oppilaitoksen käyttämillä liikuntapaikoilla, ja opetukseen liittyvissä tapahtumissa, mukaan lukien digitaaliset palvelut ja -oppimisympäristöt.

Järjestyssäännöt ovat voimassa opintoihin liittyvissä tilaisuuksissa ja tapahtumissa, joihin osallistumisesta on sovittu oppilaitoksen edustajan kanssa. Tällaisia ovat esimerkiksi opinto- ja kilpailumatkat, messut, sekä erilaiset opiskelijoiden ja/tai henkilökunnan työaikana järjestämät tilaisuudet ja tapahtumat.

Asuntolatoimintaa varten on laadittu omat järjestyssäännöt.

# 2 Opiskelijan oikeudet ja velvollisuudet

## 2.1 Opiskelijoiden yhdenvertaisuus ja tasa-arvo sekä muut oikeudet

Opiskelijoita koskevat sivistykselliset perus- ja ihmisoikeudet, oikeus yhdenvertaiseen ja tasa-arvoiseen kohteluun, oikeus henkilökohtaiseen vapauteen ja koskemattomuuteen sekä oikeus yksityiselämän suojaan.[[2]](#footnote-2)

Opiskelijalla on oikeus saada opetusta ja ohjausta sen suunnitelman mukaan (esim. OPS/tutkinnon perusteet) joka kuuluu hänelle ko. koulutusmuodon lainsäädännön mukaan ja joka mahdollistaa tutkinnon ammattitaitovaatimusten ja osaamistavoitteiden saavuttamisen, tai opetussuunnitelman perusteiden mukaisen opintopolun toteutumisen. Opiskelijalla on oikeus turvalliseen oppimisympäristöön sekä muihin lainsäädännössä määriteltyihin etuuksiin ja palveluihin.[[3]](#footnote-3)

Opiskelijalla on oikeus saada henkilökohtaista- ja muuta tarpeellista ohjausta.

Koulutuksen järjestäjän tulee laatia yhdessä opiskelijan kanssa opiskelijan yksilöllisiin tavoitteisiin ja valintoihin perustuva henkilökohtaisen osaamisen kehittämissuunnitelman (HOKS) ammatillisessa koulutuksessa tai henkilökohtaisen opiskelusuunnitelman (HOPS) aikuisten perusopetuksessa ja opistovuosi oppivelvollisille koulutuksessa. Opiskelija sitoutuu noudattamaan henkilökohtaista suunnitelmaansa, ja sitä päivitetään tarvittaessa opiskelun aikana.

## 2.2 Opiskelijan velvollisuudet

Opiskelijan tulee noudattaa oppilaitoksen järjestyssääntöjä sekä STEP-koulutuksen henkilökunnan ohjeita.

Opiskelijan velvollisuus on opiskella henkilökohtaisen osaamisen kehittämissuunnitelman (HOKS), opiskelusuunnitelman (HOPS), koulutuksen työjärjestyksen tai muun vastaavan mukaan. Koulutuksen järjestäjän on seurattava oppivelvollisen opintojen edistymistä ja ilmoitettava oppivelvollisen huoltajalle ja muulle lailliselle edustajalle, jos oppivelvollinen ei suorita opintojaan opiskelusuunnitelmansa mukaisesti.

Opiskelijan on noudatettava STEP-koulutuksen järjestäjätasoisia ohjeita, ko. koulutukseen liittyviä lakeja ja asetuksia sekä Opetushallituksen antamia määräyksen luontoisia ohjeita. Opiskelijoita tiedotetaan näistä asioista ja muutoksista niihin Wilman ja www-sivujen kautta.

Opiskelijan on suoritettava tehtävänsä sovitusti ja käyttäydyttävä asiallisesti. [[4]](#footnote-4)

Oppilaitoksella on oikeus selvittää opiskelijan henkilöllisyys luotettavasti. Tällaisia tilanteita voivat olla esimerkiksi valintahaastattelu, opintotoimistossa asioiminen, tenttitilanne tai opiskeluhuoltoon liittyvä tilanne. Opiskelija velvoitetaan tarvittaessa paljastamaan kasvonsa ja todistamaan henkilöllisyytensä. Henkilöllisyyden todistamistilanne järjestetään mahdollisimman hienovaraisesti ja turvallisesti.

Opiskelijoiden uskonnon harjoittaminen voi tapahtua oppilaitoksessa tauoilla. Mahdollisuuksien mukaan kampuksilla osoitetaan käyttöön rauhallinen tila (esim. taukojen aikana tyhjä luokkahuone), jossa voi hiljentyä”.

## 2.3 Poissaolot

Henkilökohtaistamisessa sovittua läsnäoloa seurataan mm. Wilma-kirjauksilla tai läsnäololistoin.

Jos opiskelija joutuu olemaan poissa sovitusta opetuksesta, hänellä on velvollisuus ilmoittaa asiasta viipymättä ryhmänsä vastaavalle opettajalle. Opiskelija voi sairastuessaan olla poissa ilman lääkärin tai terveydenhoitajan todistusta korkeintaan kolme päivää. Alaikäisen/oppivelvollisen opiskelijan huoltajan tulee hyväksyä poissaolot.

Työpaikalla tapahtuvan osaamisen hankkimisen aikana poissaolokäytänteissä noudatetaan ko. työpaikan käytäntöjä.

Opiskelijan on itse huolehdittava poissaolosta johtuvan toteutumattoman oppimisen täydentämisestä/osaamisen hankkimisesta opintoihin palattuaan.

Pääsääntöisesti lomat ja vapaat ajoittuvat HOKS:in/HOPS:in mukaisille ajankohdille ja/tai oppilaitoksen loma-ajoille. Opiskelija voi perustellusta syystä anoa vapaata muulle ajankohdalle vähintään 3 viikkoa ennen aiottua ajankohtaa. Alaikäisen opiskelijan anomus tulee olla huoltajan allekirjoituksella hyväksymä. Lupa tulee anoa etukäteen kirjallisesti Wilmasta tai opintotoimistosta saatavalla lomakkeella. Enintään viiden päivän pituisen luvan voi myöntää ryhmän vastaava opettaja, yli viiden päivän mittaisesta päättää koulutuspäällikkö.

# 3 Turvallisuus, viihtyvyys ja opiskelun esteetön sujuminen

## 3.1 Hyvä käytös ja opiskelijan etiikka

STEP-koulutuksessa noudatamme hyvien tapojen mukaista käyttäytymistä. Otamme toiset huomioon, edistämme ja kunnioitamme toinen toisemme työ- ja opiskelurauhaa. Opiskelun aikana toisen henkilön kiusaaminen, häirintä ja häiritseminen on kielletty.

Ruokailussa noudatetaan hyviä ruokailutapoja ja annettuja ruokailuaikoja.

Mobiililaitteita käytetään oppimisen ja osaamisen hankkimisen tukena opettajan ohjeiden mukaisesti.

Mobiililaitteiden häiritsevä käyttö opetuksen aikana ja muussa opetukseen liittyvässä tilanteessa on kiellettyä. Opetusta häiritseväksi käytöksi katsotaan esim. henkilökohtaisten asioiden hoito, viihde- tai viestipalveluiden käyttö. Matkapuhelimet pidetään häiriötä aiheuttamassa tilassa opetustilanteen aikana.

Toisen henkilön (opiskelijan, henkilökuntaan kuuluvan tai asiakkaan) kuvaaminen tai videoiminen ilman ao. lupaa on kiellettyä.

STEP-koulutuksessa plagiointi on kiellettyä ja kirjallisissa töissä tulee käyttää selkeitä lähdeviitemerkintöjä.

## 3.2 Siisteydestä ja ympäristöstä huolehtiminen

Jokainen on velvollinen noudattamaan siisteyttä oppilaitoksen tiloissa.

Jokainen huolehtii omasta omaisuudestaan ja kunnioittaa toisen omaisuutta.

Oppilaitos ei vastaa sen tiloihin jätetystä omaisuudesta.

Opiskelijan tulee käsitellä oppilaitoksen omaisuutta sekä oppilaitoksen haltuun uskottua omaisuutta huolellisesti. Omaisuuden vahingoittumisesta tai katoamisesta aiheutuva korvausvelvollisuus määräytyy vahingonkorvauslain mukaan.[[5]](#footnote-5)

## 3.3 Turvallisuus

Opiskelijan on noudatettava yleisiä turvallisuusohjeita ja voimassa olevia työsuojelumääräyksiä. STEP-koulutuksessa on käytössä joka kampuksella www-pohjainen pelastussuunnitelma[[6]](#footnote-6) sekä kriisisuunnitelma Toivointrassa.

Vaaraa tai turvallisuutta vaarantavista asioista, henkilöistä tai tavanomaisesta poikkeavista havainnoista on ilmoitettava välittömästi opettajalle tai muulle henkilökuntaan kuuluvalle. Myös vioittuneista tai rikkoutuneista välineistä tai laitteista tulee ilmoittaa henkilökunnalle.

Opiston kampusalueilla on kameravalvonta.[[7]](#footnote-7)

Ajoneuvojen ja polkupyörien pysäköiminen kampusalueilla on sallittu vain niille osoitetuilla alueilla. Kampusalueen liikennemerkkejä ja nopeusrajoituksia on ehdottomasti noudatettava.

Aluejohtaja tai hänen valtuuttamansa henkilöt voivat tarkastaa asuntolahuoneen, jos on syytä epäillä sairauskohtausta, vaaratilannetta tai järjestyssääntörikkomusta tai asuntolatoiminnan järjestyssääntörikkomusta. Huoneeseen meneminen tapahtuu siten, että oveen koputetaan ensin. Jos ovea ei tulla avaamaan, avaa aluejohtaja oven omilla avaimillaan ja menee sisälle asuntolahuoneeseen. Aluejohtaja voi tarvittaessa ottaa mukaan tarkastuskäynnille toisen henkilökuntaan kuuluvan.

## 3.4 Päihteet, huumeet, tupakointi ja vaaralliset esineet

Päihteiden (esim. lääkkeiden väärinkäyttö, alkoholi, huumeet) luvaton hallussapito, myynti, käyttäminen ja niiden vaikutuksen alaisena esiintyminen on kielletty järjestyssääntöjen soveltamisalueella.

STEP-koulutus on savuton oppilaitos. Tupakkatuotteiden käyttö on kielletty tupakkalailla oppilaitoksen alueella.[[8]](#footnote-8) Tämä koskee kaikkia tupakkatuotteita esim. nuuskaa ja sähkötupakkaa sekä vesipiippua.

Tupakointi on kielletty työ- ja opiskelupäivien aikana. Opiskeluun liittyvät matkat ja tapahtumat, esim. opintomatkat ja messut, ovat kaikki savuttomia.

Vaarallisten ja omaisuuden tai ihmisten vahingoittamiseen tarkoitettujen esineiden tuominen oppilaitokseen on kielletty.[[9]](#footnote-9)

## 3.5 Kurinpito

Kurinpitoon liittyvissä asioissa noudatetaan opetusalan lainsäädännön säännöksiä.[[10]](#footnote-10)

Opettaja tai rehtori/aluejohtaja voi määrätä opetusta häiritsevän, väkivaltaisesti tai uhkaavasti käyttäytyvän tai toisen henkeä tai terveyttä vaarantavan opiskelijan poistumaan jäljellä olevan oppitunnin ajaksi opetustilasta tai muusta tilasta, jossa opetusta annetaan, taikka oppilaitoksen järjestämästä tilaisuudesta.

Rehtorilla/aluejohtajalla tai opettajalla on oikeus ottaa haltuunsa opetusta tai oppimista häiritsevä esine tai aine ja oikeus tarkastaa opiskelijan mukana olevat tavarat ja säilytystilat sekä vaatteet päällisin puolin. Tarkastaja on samaa sukupuolta tarkastettavan kanssa ja paikalla on toinen oppilaitoksen henkilökuntaan kuuluva henkilö.

Rehtori/aluejohtaja voi antaa opiskelijalle kirjallisen varoituksen, jos hän:

1) häiritsee opetusta;

2) käyttäytyy väkivaltaisesti tai uhkaavasti opiskeluympäristössä;

3) menettelee vilpillisesti tai muuten rikkoo oppilaitoksen tai muun opiskeluympäristön järjestystä;

4) kieltäytyy *pyydetyn* huumausainetestiä koskevan todistuksen esittämisestä; taikka

5) on selvityksen perusteella käyttänyt huumausaineita muihin kuin lääkinnällisiin tarkoituksiin siten, että hänen toimintakykynsä on heikentynyt.

Jos teko tai laiminlyönti on vakava tai jos opiskelija jatkaa 1 momentissa tarkoitettua käyttäytymistä kirjallisen varoituksen saatuaan, hänet voidaan erottaa oppilaitoksesta määräajaksi, enintään yhdeksi vuodeksi. Oppivelvollinen voidaan erottaa oppilaitoksesta enintään kolmeksi kuukaudeksi. Oppivelvollisuuden suorittamisesta määräaikaisen erottamisen aikana säädetään oppivelvollisuuslain 8 §.

Opettaja, rehtori / aluejohtaja voi evätä opiskelijan osallistumisen opetukseen enintään kolmen työpäivän ajaksi, jos on olemassa vaara, että toisen opiskelijan taikka oppilaitoksessa tai muussa opetustilassa työskentelevän turvallisuus kärsii opiskelijan väkivaltaisen tai uhkaavan käyttäytymisen vuoksi taikka opetus tai siihen liittyvä toiminta vaikeutuu kohtuuttomasti opiskelijan häiritsevän käyttäytymisen vuoksi.

Jos ammatillisen koulutuksen opiskelija kieltäytyy terveydentilan toteamiseksi suoritettavista tarkastuksista ja tutkimuksista, häneltä voidaan pidättää oikeus opiskeluun siihen asti, kunnes hän suostuu tarvittaviin tarkastuksiin ja tutkimuksiin. Jos ammatillisen koulutuksen opiskelija kieltäytyy rikosrekisteriotteen nähtäväksi antamisesta, häneltä voidaan pidättää oikeus opiskeluun siihen asti, kunnes hän suostuu toimittamaan rikosrekisteriotteen nähtäväksi (koskee ns. Sora-tutkintoja)[[11]](#footnote-11)

Sora toimielin voi myös peruuttaa opiskelijan opinto-oikeuden lainsäädännössä säädettyjen syiden perusteella. Ennen opiskeluoikeuden peruuttamista koskevan päätöksen tekemistä on hankittava asiaa koskeva tarpeellinen asiantuntija- ja muu selvitys sekä varattava opiskelijalle ja hänen huoltajalleen tilaisuus tulla kuulluksi.

Opiskelija katsotaan eronneeksi, jos on ilmeistä, että hänen tarkoituksenaan ei ole osallistua henkilökohtaisen osaamisen kehittämissuunnitelman mukaiseen opetukseen ja näyttöihin tai muuhun osaamisen osoittamiseen eikä hän ole esittänyt poissaololleen perusteltua syytä.

Oppivelvollinen katsotaan eronneeksi viimeistään kuukauden kuluessa siitä, kun hän on viimeisen kerran osallistunut henkilökohtaisen osaamisen kehittämissuunnitelman mukaiseen opetukseen taikka näyttöihin tai muuhun osaamisen osoittamiseen.

# 4 Järjestyssääntöjen seuranta ja tarkastaminen

Järjestyssäännöt tarkistetaan vuosittain ja päivitetään tarvittaessa.

Järjestyssäännöt sijaitsevat sähköisenä STEP-koulutuksen www-sivuilla STEP-koulutuksen sähköisessä toimintajärjestelmässä.

Opiskelijoita tiedotetaan www-sivuilla olevan opiskelijan oppaan ja Wilman kautta.

Vastuuopettajan tehtävä on järjestysääntöjen läpikäyminen opiskelijoiden kanssa, osana orientoivia opintoja.

Tarvittaessa tehdään tarkempia tiedotuksia ryhmäkohtaisesti.

*Työpaikat*

Järjestyssäännöt käydään läpi mahdollisuuksien mukaan työpaikkaohjaajakoulutuksessa.

*Opiskelijoiden huoltajat*

Järjestyssäännöistä tiedotetaan opiskelijoiden huoltajille kotiväenilloissa.

Järjestyssäännöistä tiedotetaan opiskelijoiden huoltajille myös Wilmassa ja STEP-koulutuksen www-sivuilla.

STEP-koulutuksen johtokunta on hyväksynyt järjestyssäännöt kokouksessaan 14.9.2023

1. Perusopetuslaki (628/1998) 29 § (1267/2013), laki ja asetus ammatillisesta koulutuksesta (531/2017), Lukiolaki 10.8.2018/714, oppilas- ja opiskelijahuoltolaki 1287/2013, 14.12.2017/886, Tupakkalaki 549/2016, Alkoholilaki 1143/1994 ja Järjestyslaki 612/2003 [↑](#footnote-ref-1)
2. Suomen perustuslaki (731/1999) 16 § sivistykselliset oikeudet, 6 § yhdenvertaisuus, 7 § oikeus elämään sekä

henkilökohtaiseen vapauteen ja koskemattomuuteen ja 10 § yksityiselämän suoja sekä YK:n lapsen oikeuksien

sopimus 28 ja 29 artikla oikeus koulutukseen. [↑](#footnote-ref-2)
3. Perusopetuslain 7 luvusta löytyvät säännökset oppivelvollisuudesta sekä oppilaan oikeuksista ja velvollisuuksista <http://www.finlex.fi/fi/laki/ajantasa/1998>. Ammatillisesta koulutuksesta annetun lain 10 luvusta löytyvät säännökset opiskelijan oikeuksista ja velvollisuuksista <https://www.finlex.fi/fi/laki/alkup/2017/20170531>, Ammatillisen koulutuksen asetus 673/2017,

<https://www.filex.fi/fi/laki/akup/2017/20170673?search%5Btype%5D=pika&search%5Bpika%5D=ammatillisen%20koulutuksen%20asetus> [↑](#footnote-ref-3)
4. <https://www.finlex.fi/fi/laki/alkup/2017/20170531#Pidp451104576>, 94§ [↑](#footnote-ref-4)
5. Vahingonkorvauslaki 1974/19740412 [↑](#footnote-ref-5)
6. <https://www.toivointra.fi/component/content/article/11-henkilosto/2166-pelastussuunnitelmat> [↑](#footnote-ref-6)
7. Kameravalvontaa koskevat henkilötietolain 5, 6, 7, 9, 24, 32 ja 34 §:t. Ks. tarkemmin Tietosuojavaltuutetun toimiston opas: Kameravalvonnan yksityisyyden suoja ja henkilötietojen käsittely 2011 [↑](#footnote-ref-7)
8. Tupakkalaki 29.6.2016/549, 74 §Yleiset tupakointikiellot <https://www.finlex.fi/fi/laki/ajatasa/2016/20160549#L10P74> [↑](#footnote-ref-8)
9. Perusopetuslaki 29 §, laki ammatillisesta koulutuksesta luku 9, Lukiolaki 41 §, ja järjestyslaki (612/2003) 9§. Oppivelvollisuuslaki1214/2020

Oppilaitokseen ei saa tuoda eikä työpäivän aikana pitää hallussa sellaista esinettä tai ainetta, jonka hallussapito on muussa laissa kielletty tai jolla voidaan vaarantaa omaa tai toisen turvallisuutta taikka joka erityisesti soveltuu omaisuuden vahingoittamiseen ja jonka hallussapidolle ei ole hyväksyttävää syytä. [↑](#footnote-ref-9)
10. Perusopetuslain mukaisia kurinpitokeinoja ja muita seuraamuksia ovat 35 § 3 mom. siivousvelvoite, 35a §, kasvatuskeskustelu, 36 § 1 mom. jälki-istunto, 36 § 2 mom. oppilaan määrääminen poistumaan, 36 § 3 mom. oppilaan opetukseen osallistumisen evääminen, 36 § 4 mom. oppilaan määrääminen tekemään kotitehtäviään, 36 § 1 mom. kirjallinen varoitus ja 36 § 1 mom. määräaikainen erottaminen. Perusopetuslain mukaisia turvaamistoimenpiteitä ovat 36b § 1 mom. oppilaan poistaminen tilasta, 36d § esineiden tai aineiden haltuunotto ja 36e § tavaroiden tarkastaminen sekä 36b § 2 mom. ja 36 d 2 mom. voimakeinojen käyttäminen. Laki ammatillisesta koulutuksesta, Kurinpito 85 § [↑](#footnote-ref-10)
11. Laki ammatillisesta koulutuksesta 82 § Opiskeluoikeuden peruuttamiseen liittyvä tiedonsaanti [↑](#footnote-ref-11)